'Geen borgtog,' eis mense ná Boshof-moorde | Netwerk24
'Geen borgtog,' eis mense ná Boshof-moorde
Deur Kaydene Davids 23 Julie 2019 11:38
Die vermeende moordenaars van 'n geliefde egpaar wat grusaam op hul plaas in die Boshof-distrik vermoor is, verdien nie om op borgtog vrygelaat te word nie.
Daarom beplan inwoners van Boshof in die Vrystaat om Donderdag om 08:00 'n grieweskrif aan amptenare by die landdroshof op dié dorp te oorhandig waarin hulle vra dat Lolo Johannes Sekgoro (41), Daniël Sidas Lephele (44), Daniël Tsekiso Selwane (28) en Terrence Kat Thami nie op borgtog vrygelaat word nie.
Die mans doen Donderdag aansoek om borgtog ná die moord op Sakkie (67) en Ina van der Berg (62). Die egpaar is op 12 Julie op hul plaas Bloubos aangerand en toe vermoor.
'n Begrafnisbrief van die vermoorde Sakkie en Ina van den Berg. Foto: Charné Kemp
Suné Oosthuizen, organiseerder, sê van die mans is reeds vir onverwante misdrywe aangekeer en van hulle is verhoorafwagtend.
"Hulle is nie eerste oortreders nie. As hulle op borgtog vrygelaat word, is daar 'n moontlikheid dat hulle weer kan oortree."
Sy sê die Van der Berg-egpaar was twee weerlose mense wat nie hulself kon beskerm nie.
"Hulle het nie verdien om op so 'n grusame wyse te sterf nie."
Oosthuizen sê daarom het hulle as boeregemeenskap besluit om met die grieweskrif te begin.
"Ons kan nie toelaat dat hulle op borgtog vrygelaat word nie."
Sy sê sedert mense Dinsdagoggend van die grieweskrif te hore gekom het, word hulle oorval met telefoonoproepe en selfs e-posse van mense van oor die land heen.
Oosthuizen sê mense kan die grieweskrif by Suidwes Boshof op die dorp onderteken.
* Sekgoro moet op 5 Augustus weer in verband met die plaasaanval op Japie en Emma van den Berg in die hof verskyn. Japie is op 28 April verlede jaar by sy melkstalle op die plaas Langeveld in die Hertzogville-distrik aangeval en na die plaashuis gedwing waar Emma aangerand is. Hulle was toe onderskeidelik 75 en 74 jaar oud.